उड़ीसा : भाजपा के वरिष्ठ नेता जयनारायण मिश्रा गिरफ्तार - The Siasat Daily
उड़ीसा : भाजपा के वरिष्ठ नेता जयनारायण मिश्रा गिरफ्तार
Posted by Nooruddin on Mar 15, 2018, 3:42 PM IST India
भुवनेश्वर। भारतीय जनता पार्टी (भाजपा) की स्थानीय इकाई के वरिष्ठ नेता और पूर्व मंत्री जयनारायण मिश्रा को बारगढ़ जिले में गोलीबारी की घटना के संबंध में गुरुवार को गिरफ्तार कर लिया गया। इस घटना में राज्य में सत्तारूढ़ बीजू जनता दल (बीजद) के एक कार्यकर्ता की मौत हो गई थी।
पुलिस ने एक अन्य आरोपी सिबू दीवान को भी गिरफ्तार किया है। इस घटना में अब तक कुल आठ लोग गिरफ्तार हो चुके हैं। पदमपुर उप-संभागीय पुलिस के एक अधिकारी ने कहा कि हमने मिश्रा को गोलीबारी की घटना में कथित संबंध के मद्देनजर गिरफ्तार किया है।
कुछ बदमाशों ने 22 फरवरी को बारगढ़ जिले के सोहेला ब्लॉक के अंतर्गत बनबीरा गांव में मंत्री सुशांत सिंह के भाई सुब्रत सिंह, उनके ड्राइवर दिलेश्वर साहू और दो अन्य सहायकों पर हमला कर दिया था। दिलेश्वर साहू को हमले में गंभीर चोटें आई थीं। कटक के एससीबी अस्पताल में इलाज के दौरान उनकी मौत हो गई थी।